《南宋方炉诗兔床丈索赋》
清代·钟大源

嗜古延陵翁，古器每珍蓄。汉鼎砂痕黄，商彝藓斑绿。

有炉其形方，吉金制殊朴。流传宋中兴，屡寓尚方目。

圆非卓一峰，平不欹四足。奇文云雷旋，奥篆蝌斗伏。

深錾表款识，一一可扪读。画院开封苏，实董冶氏局。

得非姜娘子，亦领铁官禄。曰供至德坛，想见禋祀肃。

酾酒功德舞，伐鼓送迎曲。非同上清殿，焚醮百神渎。

免登宣和图，合续梦华录。红羊劫不灰，藏弆等韫椟。

显晦物有候，瓣香果谁属。峨峨梁溪公，坡祠圣潮矗。

匏樽荐清醑，宝锭贮华烛。何以助德馨，此炉庶不辱。

无怪先生甘，洁手置祠屋。矧乃属国裔，或衍太峨族。

遗苗昔监铸，应亦长公欲。从兹瀛屿旁，岁祭艺沈藿。

氤氲馣馤中，奎宿灵往复。更求药玉船，再拜奉醽醁。

作者简介：钟大源，字晴初，号箬溪，海宁人。有《东海半人诗集》。